Identiske eller tilsvarende opgaver kan således udøves af tjenestemænd eller øvrige ansatte i forskellige lønklasser, således som det fremgår af bilag I, punkt A, til vedtægten, som for hovedparten af de opgaver, som opregnes heri, fastslår, at disse kan udføres af tjenestemænd i forskellige lønklasser. Reglen om overensstemmelse mellem lønklasse og stilling er således kun tilsidesat, hvis de udførte opgaver samlet set ligger betydeligt over de opgaver, der svarer til den pågældende tjenestemands eller øvrige ansattes lønklasse og stilling.

Siden ændringen af vedtægten den 1. maj 2004 fastsætter vedtægten ikke, med undtagelse af lønklasserne AD 15 og AD 16, som er forbeholdt stillinger som direktør og/eller generaldirektør, nogen forbindelse mellem de udøvede hverv og en given lønklasse, men giver mulighed for at skelne mellem lønklasse og hverv med den konsekvens, at tjenestemænd, som tilhører ansættelsesgruppe AD, følger en lineær karriere, som kan udvikle sig fra lønklasse AD 5 til lønklasse AD 14, ved forfremmelse.

Ligebehandlingsprincippet er tilsidesat, når to persongrupper, hvis retlige og faktiske situation ikke adskiller sig væsentligt fra hinanden, behandles forskelligt, eller når forskellige situationer behandles ens.

Den omstændighed, at det i en meddelelse om ledig stilling, som er offentliggjort af et af Unionens organer, fastsættes dels, at hvis stillingen besættes af en tjenestemand bevarer denne sin lønklasse, dels, at hvis stillingen besættes ved udstationering af en ansat fra en medlemsstats nationale diplomatiske tjeneste, sker indplaceringen som midlertidigt ansat i lønklasse AD 5, hvilket bevirker, at sidstnævnte forhindres i at påberåbe sig sin anciennitet, udgør ikke en tilsidesættelse af ligebehandlingsprincippet, for så vidt som tjenestemænd i Unionen og ansatte i medlemsstaternes nationale diplomatiske tjenester, som er udstationeret ved en af Unionens institutioner eller organer, ikke for så vidt angår den ramme, som deres karriere skal udvikle sig inden for, eller endog den måde, deres oprindelige administration bedømmer deres anciennitet, befinder sig i en identisk eller tilsvarende situation.

Tjenestemænd i ansættelsesgruppe AD skal som sådanne forfølge en karriere i Unionens institutioner ved bl.a. at udføre konciperings- og rådgivningsopgaver i lønklasserne AD 5 til AD 14.

Derimod fremgår det af artikel 50b i ansættelsesvilkårene for de øvrige ansatte, at ansatte fra medlemsstaternes nationale diplomatiske tjenester, selv om de ansættes som midlertidigt ansatte i henhold til artikel 2, litra e), i de nævnte ansættelsesvilkår, efterfølgende skal forfølge deres karriere i deres oprindelige administration, for så vidt som de kun kan ansættes i en institution eller et agentur i Unionen for en periode på højst fire år, der kan forlænges én gang for en ny periode på fire år, med en ekstraordinær mulighed for yderligere forlængelse af kontrakten i to år, hvilket i alt betyder en maksimal udstationering på ti år med en garanti for øjeblikkelig genansættelse fra medlemsstaterne efter deres tjenesteperiode i EU-institutionen eller EU-agenturet.

(jf. præmis 69 og 73-76)

Retten i Første Instans: dom Afari mod ECB, T-11/03, EU:T:2004:77, præmis 65 og den deri nævnte retspraksis

Personaleretten: dom Schönberger mod Parlamentet, F-7/08, EU:F:2009:10, præmis 45 og den deri nævnte retspraksis